Ǹdzóe biá. Bɔ́n bə́ Koré. Sáləmen. 2Ǎ Ńtondôbə, o ngálə́de édǐŋ dzóe ású ńnam wóe ! Wǎ bɔ̄ naa miǹkóm mí Yákɔb mí dúgán sob a dzaŋ dábán, 3o ngávaa evǔs áyɔŋ dóe, o búdí ńsə̄m wóé ósə. 4O ngávɔ́li olún wóe, o dúgán mǎn vɔ́bi ndóan ayɔ́g yǎ á ńnə̄m wóe. 5Ǎ Zāmbá yǎ ó nə̄ ákodé dáán, bɔ̌ nə́ bǐ sob á ńnam wáán ! Vɔ́lígi ólún yā ó bələ́ ai bíā. 6Yə wayi laŋan hə o bələ́ məliŋiná ai bíā ngǎ ? Yə wayi laŋan hə o tɔ̄á ólūn á mim̀miě mí bod mísə ? 7Ngǎ sə wǎ wāyi bía dúgán sɔ́ və̄ ndúgúbu á nyɔ́l, á wāyī fə bɔ̌ miǹtag mí ayɔŋ dóe a ? 8Lə́dégē bíā fúlú m̀baalán mətǐŋ dzoe, ǎ Ńtondôbə ! Ó və̄ fə̄ bía akodé dóe. 9Mavógolo é dzóm Zāmbá, Ǹtondôbə ǎ yi dzó; a dzó nâ: “Mvɔí” ású áyɔŋ díé ai ású bəbaalǎ mətǐŋ bóé, hə ǹnyie anə́ bə́ bɔ̄ɔ̄ tə dúgán fudi ńnə̄m á mam mə́ ákúd mábán. 10Akodé díé á nə fɔ́ɔ́ babi babi ai ébá bákɔn nyé wɔ̄ŋ, ńdɔ̄ áfə̄ dúmá lâyi lóŋ mvóg á ńnam wáán. 11M̀baalán mətǐŋ ai bə́bə́lá bí ngátóban, bə́ wúbán ai mvɔí ai sósōō. 12Bə́bə́lá a yi fái á sí, sósōō nyé a lúmbú á yób. 13Ǹtondôbə émēn a və́ mvɔ̄m, sí dzāān dzɔɔ yavə́ məkwé móé 14Sósōō a wulu nyé ósū, məkǒl móe mə́ lə́dege zěn.